b'\n_START_ARTICLE_\nRafael de Penagos\n_START_SECTION_\nBiografia\n_START_PARAGRAPH_\nPenagos estudia a l\'Acad\xc3\xa8mia de Belles Arts de San Fernando, on rep classes d\'Emilio Sala i Antonio Mu\xc3\xb1oz Degrain, dos dels grans il\xc2\xb7lustradors gr\xc3\xa0fics de la revista Blanco y Negro o La Esfera. Tot i que des del principi treballa la il\xc2\xb7lustraci\xc3\xb3 gr\xc3\xa0fica i la pintura, va demostrar una gran qualitat en el dibuix. Participava en l\'ambient cultural madrileny, i assistia sovint a les tert\xc3\xbalies de Valle-Incl\xc3\xa1n al Nuevo Caf\xc3\xa9 de Levante._NEWLINE_El 1911 rep la tercera medalla de la Primera Secci\xc3\xb3 dels "Premios a los expositores de arte decorativo"_NEWLINE_El 1913, aconsegueix una beca d\'estudis per a anar Par\xc3\xads i Londres. A la seva tornada, comen\xc3\xa7a a desenvolupar una intensa activitat com a cartellista i publicista per a diferents cases comercials. Paral\xc2\xb7lelament treballa com a il\xc2\xb7lustrador a les principals revistes del moment, com Nuevo Mundo, La Esfera o Blanco y Negro, i per a editorials com El Cuento Semanal, La Novela Corta o l\'editorial valenciana Prometeo._NEWLINE_El 1914 va guanyar el primer i el quart premi del concurs de cartells anunciants de la casa de Xocolates Amatller de Barcelona._NEWLINE_El 1925, rep el guard\xc3\xb3 m\xc3\xa9s prestigi\xc3\xb3s del moment: la medalla d\'or en l\'Exposici\xc3\xb3 Internacional d\'Arts Decoratives de Par\xc3\xads. Un any despr\xc3\xa9s va realitzar el cartell de la pel\xc2\xb7l\xc3\xadcula de Flori\xc3\xa1n Rey Agustina de Arag\xc3\xb3n. Tamb\xc3\xa9 realitzava altres treballs, com el fullet per a l\'Asociaci\xc3\xb3n Nacional de M\xc3\xa9dicos de lucha antituberculosa el 1926   Durant la Guerra Civil, Penagos viu a Val\xc3\xa8ncia, on ocupa la C\xc3\xa0tedra de dibuix a l\'Institut Obrer de Val\xc3\xa8ncia. \xc3\x89s un dels veterans cartellistes republicans per\xc3\xb2, en aqueixos moments, la majoria de les revistes per a les quals havia treballat ja havien desaparegut._NEWLINE_El 1948 marxa a l\'exili a Sud-am\xc3\xa8rica (Xile i Argentina). En 1953 regressa a Espanya i, un any despr\xc3\xa9s, mor a Madrid, on havia ocupat la c\xc3\xa0tedra de Dibuix de l\'Institut de Batxillerat Cervantes._NEWLINE_El seu fill, Rafael de Penagos (Madrid 1924-2010),va ser un conegut actor de doblatge.\n_START_SECTION_\nObra\n_START_PARAGRAPH_\nLes il\xc2\xb7lustracions Art D\xc3\xa9co creades per Penagos representaven una nova societat urbana i moderna. Estaven protagonitzades per una nova dona, que passaria a definir-se com la \xe2\x80\x9cdona Penagos\xe2\x80\x9d: dona prima, sense malucs, que fumava, practicava els esports m\xc3\xa9s sofisticats, mostrava gran afici\xc3\xb3 per l\'ex\xc3\xb2tic, etc. _NEWLINE_La col\xc2\xb7lecci\xc3\xb3 m\xc3\xa9s important que existeix, composta per 246 obres, actualment \xc3\xa9s propietat de la Fundaci\xc3\xb3 MAPFRE._NEWLINE_Va realitzar nombroses exposicions, com el 1925 a Madrid a una exposici\xc3\xb3 organitzada per la Uni\xc3\xb3n de dibujantes espa\xc3\xb1oles amb altres artistes com K-Hito, Salvador Bartolozzi Rubio, Fresno, etc. La seva obra va ser exposada tamb\xc3\xa9 a l\'Almod\xc3\xad de X\xc3\xa0tiva del 22 de febrer al 6 d\'abril de 2008.'